ועדת החוקה, חוק ומשפט, כנסת 24, פרוטוקול מספר 314, 2022-06-26 12:08

גלעד קריב: צוהריים טובים לכולם, אני מודה לכל חברי וחברות הכנסת שאיתנו.

גלעד קריב: מכובדיי, אני מבקש ברשותכם לפתוח בהסבר קצר לגבי הדיון.

גלעד קריב: אין ספק שלא מדובר בדיון טריוויאלי או בדיון שלא דורש הסברים.

גלעד קריב: אני כבר אומר מראש, אנחנו נאזין בקשב רב, כפי שאנחנו עושים תמיד, לעמדת הייעוץ המשפטי, ונבין היכן הם עומדים בנושא.

גלעד קריב: עוד לפני שנתחיל אני כבר אומר שמבחינתי אני מקיים היום דיון שייתכן ויוביל אותנו גם לצעדים מטעם הוועדה, אבל הלוואי ולא נידרש להם, והלוואי והדברים יתקדמו בדרך המלך, ואני אסביר במה הדברים אמורים.

גלעד קריב: כנסת ישראל ביום רביעי שעבר, בבוקרו של יום רביעי, אישרה 11 הצעות חוק פרטיות של חברים בקואליציה ושל חברים באופוזיציה להתפזרות הכנסת העשרים וארבע.

גלעד קריב: ההצעות הללו כולן הגיעו לשולחנה של ועדת הכנסת, אם על מנת שוועדת הכנסת תחליט שהיא דנה בהן, במסגרת האחריות הכללית שלה לענייניו של הבית הזה, ואם על מנת שוועדת הכנסת תנתב אותן לוועדה אחרת, כאשר על פי רוב בעבר, אם לא ועדת הכנסת עסקה בחוקים בהכנת הצעות חוק להתפזרות הכנסת הייתה זו הוועדה שלנו, ועדת החוקה.

גלעד קריב: ובבית הזה הנוהג ברוב המקרים היה שכאשר רוב מכריע של חברי הכנסת, למעשה מדובר בפה אחד, לא הגענו להצבעה של 120 חברי כנסת כי היו חסרים מספר חברי כנסת, אבל צריך לומר כמעט בפה אחד הכנסת הכריעה ב-11 הצעות שונות בקריאה טרומית על פיזורה – הנוהג היה שכאשר מדובר בקונצנזוס רחב בבית שהגיע הזמן לשוב אל הבוחר, מקדמים במהירות את הטיפול בהצעות החוק, מכיוון שיש צורך להבטיח סוג של יציבות שלטונית, צריך לומר לציבור האזרחים במדינת ישראל: הולכים לבחירות, לא הולכים לבחירות, ומרגע שהרכבת יצאה מן התחנה, המסע הזה אל עבר הקלפיות מתנהל כסדרו.

גלעד קריב: במידה מסוימת, ואני זהיר בדבריי, זה לא מה שקרה עם 11 הצעות החוק הטרומיות.

גלעד קריב: היו כאן כבר תקדימים שהמהלך להתפזרותה של הכנסת הושלם בתוך יממה, ואנחנו המתנו וציפינו שתיקבע עוד בשבוע שעבר ישיבה של ועדת הכנסת, כדי להחליט האם ועדת הכנסת עוסקת בהכנת ההצעות, האם הדברים יועברו לוועדת החוקה.

גלעד קריב: לא כל הדברים צריכים להיות מוסכמים בהכרח כאשר מגיעים לקריאה הראשונה.

גלעד קריב: אני מזכיר שמדובר בהצעות חוק פרטיות, אז יש ארבע קריאות, ובהחלט אפשר להחליט שדברים מסוימים גם יידונו בין הקריאה הראשונה לקריאה השנייה והקריאה השלישית, אבל התהליך הזה להבהיר לאזרחי ישראל האם אנחנו הולכים לבחירות או לא, הוא תהליך שצריך להתנהל בצורה סדורה.

גלעד קריב: מכיוון שעד בוקר יום חמישי לא היה ברור האם ועדת הכנסת הולכת להתכנס ולהכין את ההצעות בעצמה או באמצעות העברת ההצעות לקריאה הראשונה, הודעתי על קיום הדיון כאן מכוח סעיף 80 לתקנון הכנסת.

גלעד קריב: הסעיף הזה, ואני בכוונה אדייק במילותיו – הסעיף הזה אומר את הדברים הבאים: "ועדת הכנסת, ועדת החוקה חוק ומשפט והוועדה לענייני ביקורת המדינה רשאיות ליזום, בתחומי ענייניהן לפי תקנון זה, הצעות חוק בנושאים אלה ולהכינן לקריאה הראשונה: חוקי יסוד, עניינים שמתחייבים מתיקון של חוק יסוד ומוצעים לצדו, הכנסת, חברי הכנסת, הבחירות לכנסת, מפלגות, מימון מפלגות ומבקר המדינה".

גלעד קריב: לשיטתי – וזה בסדר שיהיו אחרים שיחלקו עליי, ואפשר גם שתהיה עמדה של הייעוץ המשפטי, שאנחנו תמיד מכבדים, שכרגע לא מוצגת בפניי – הסעיף מדבר במפורש על זכותה של ועדת החוקה חוק ומשפט, שידוע לכולם שהיא ועדה שעסקה בחוקי התפזרות הכנסת לפחות בחצי מן המקרים שבדקנו, בוודאי שהנושא הזה נמצא בסמכותה.

גלעד קריב: הנושא הזה לשיטתי נופל היטב במטבעות הלשון בתקנון, כשמדובר בתחומי העניין של הכנסת, חברי הכנסת, הבחירות לכנסת.

גלעד קריב: יותר מפורש מזה דומני שאין.

גלעד קריב: זה לשיטתי ולפרשנותי, וזו הפרשנות שאני פועל לפיה, עד אשר ירימו דגל אדום מכיוון הייעוץ המשפטי, ואז נבדוק את הפרשנות.

גלעד קריב: אני אומר עוד פעם, אני מכבד מאוד הכרעות של הייעוץ המשפטי, וכאשר הן תגענה, נתמודד איתן, אבל כל עוד אין בפניי מניעה לדון בנושא הזה, כינסתי את הישיבה הזאת מכוח סעיף 80 לתקנון.

גלעד קריב: והסיבה שכינסתי את הישיבה הזאת היא שאני חושב שמרגע שכל חברי הבית הצביעו בעד התפזרותה של הכנסת, חייב להיות כאן מהלך סדור שבו אין יושב-ראש ועדה, או אין ועדה בכנסת שמעכבים את התהליך הזה לטובת בדיקת היתכנויות פוליטיות כאלה ואחרות, ואין תהליך יותר רגיש שצריך להקפיד בו מתהליך החקיקה של חוקי התפזרות הכנסת.

גלעד קריב: אם אני אלמד שמחר ועדת הכנסת בדיון שהיא כינסה, אחרי קביעתו של הדיון שלנו, ועדת הכנסת עתידה לקדם את 11 הצעות החוק הפרטיות, מה טוב, אין שום צורך בעבודתה של ועדת החוקה, בין אם ועדת הכנסת תשאיר את המלאכה בידיה, בין אם ועדת הכנסת תנתב את המלאכה לוועדת החוקה, התהליך מתקדם.

גלעד קריב: אבל אם אנחנו נגלה שמטעמים ומשיקולים פוליטיים של מפלגות מסוימות, ומלחץ שמופעל, תהליך החקיקה של הצעות החוק להתפזרות הכנסת לא מתקדמות ולא מקודמות, אז אנחנו נתכנס כוועדת החוקה, ועל שולחן ועדת החוקה תונח הצעה מטעמי במסגרת הסמכויות של סעיף 80, וההצעה הזאת תונח, במידה והיא תאושר, על שולחן המליאה לטובת הקריאה הראשונה.

גלעד קריב: ואני אומר עוד פעם, אינני רוצה להיות בעל הבית של החקיקה הזאת, והלוואי ונמשיך ללכת בדרך המלך של הצעות החוק הפרטיות שזכו לאישור הכנסת ברוב גורף בקריאה הטרומית.

גלעד קריב: אני רוצה להוסיף כאן נקודה.

גלעד קריב: היא נרמזת גם בתקשורת, נרמזה כאן גם בדברים של חברי כנסת, אני מסרב לעצום את עיניי נוכח המציאות המשפטית שמתרגשת עלינו במעבר בין יום חמישי הקרוב לבין יום שישי, בין ה-30 ביוני לבין ה-1 ביולי, והכוונה שלי זה לפקיעת התוקף של תקנות יהודה ושומרון.

גלעד קריב: דעותיי המדיניות ידועות מכוח חברותי במפלגה מסוימת, אבל אינני מוכן לקבל שלוות נפש של הבית הזה למציאות שבה חצי מיליון אזרחים ישראלים אינם יודעים מה מעמדם המשפטי.

גלעד קריב: על פי ההצהרות בתקשורת, וגם דברים שביררתי בשיחות פרטיות עם חברים בכירים באופוזיציה, האופוזיציה איננה מתכוונת לאשר את התקנות הללו במליאה או לתמוך באישורן של התקנות במליאה.

גלעד קריב: ומשכך הם פני הדברים, הצורך בקידום החקיקה של התפזרות הכנסת הופכת דחופה הרבה יותר.

גלעד קריב: במציאות אחרת אולי היה ניתן לבוא ולומר: אפשר לספוג גם שבוע, לא בשביל זה צריך לנקוט בהליכים תקדימיים, שאני הראשון שמודה שהם תקדימיים, אין להם תקדים בעבר.

גלעד קריב: לשיטתי הם הכול בגדרות התקנון, אבל לא עשו בהם שימוש בהוראות התקנון בדרך הזאת בעבר.

גלעד קריב: אם לא היה לנו את החרב המתהפכת של יום חמישי, אז בסדר, היה אולי אפשר לומר: לא טוב לייצר כאן תקדים, בואו ננסה להמשיך לדחוק במי שצריך לדחוק ללכת בדרך המלך.

גלעד קריב: להיות במצב שבו חצי מיליון אזרחים ישראלים לא יודעים לאיזה מציאות משפטית הם מתעוררים בבוקר שבת, והסיבה היחידה היא שיקולים פוליטיים של חלק מן המפלגות בבית הזה, למציאות הזאת אני לא מוכן לתת את ידי.

גלעד קריב: והמציאות הזאת היא כשלעצמה חסרת תקדים, ולכן היא דורשת תהליכים תקדימיים.

גלעד קריב: וכל עוד המהלך התקדימי הוא בדלת אמותיו של התקנון, אני מתכוון להשתמש באותן הוראות, עוד פעם מתוך תקווה שכבר מחר נעמוד מול מציאות אחרת ו-11 הצעות החוק הפרטיות תתקדמנה.

גלעד קריב: אני אעשה ככל שביכולתי, עוד פעם בדלת אמותיו של התקנון ופרשנותו.

גלעד קריב: אני לא אאפשר מצב שבו כל אזרחי ישראל וחצי מיליון אזרחים שמתגוררים מעבר לקו הירוק הם בני ערובה של שיקולים פוליטיים קצרי מועד.

גלעד קריב: ולכן ככל שההצעות הפרטיות לא תתקדמנה, אני אניח הצעת חוק מטעם הוועדה.

גלעד קריב: אם היא תזכה לאישור הוועדה, מה טוב.

גלעד קריב: גם בעניינה, כמו שאנחנו תמיד עושים כאן בוועדה, טוב שתהיה הסכמה של קואליציה ואופוזיציה.

גלעד קריב: הייעוץ המשפטי, חשוב לי לומר, מכיוון שהתפרסמו בעניין ידיעות בתקשורת, אני הודעתי עוד ביום רביעי האחרון ליועצת המשפטית של הכנסת על כוונתי להוביל את המהלך הזה, חזרתי ושוחחתי גם ביום חמישי.

גלעד קריב: שאלתי האם יש מניעה מכינוס הדיון שאנחנו מקיימים היום, ומכיוון שמלכתחילה לא תכננתי להצביע היום, אלא לראות מה ילד יום בוועדת הכנסת, נאמר לי שאין מניעה לכינוס.

גלעד קריב: ככל שהדברים לא יתקדמו, בכוונתי להניח את הצעת החוק.

גלעד קריב: ואם אשמע אז מהגורמים המשפטיים שיש מניעה, כמובן אני הראשון שאכבד עמדות של יועצים משפטיים, אבל הדבר יצטרך להתכתב עם לשונו של התקנון, כי אין לנו אלא את לשון החוק, שבמקרה הזה הוא תקנון הכנסת, וודאי נקבל את הדברים גם בחוות דעת כתובה.

גלעד קריב: אלה דברי הפתיחה שלי.

גלעד קריב: אני רוצה להזכיר, והיו על זה הערות בדיון הקודם, אני תמיד פונה קודם כול לחברי הכנסת שנמצאים כאן באולם, ומאפשר להם להתייחס.

גלעד קריב: מי מחברי הכנסת שמבקש קודם לשמוע את התייחסותו של היועץ המשפטי, מוזמן לומר שהוא מבקש לנצל את זכות הדיבור אחרי.

אמיר אוחנה: הייתי מציע, אדוני, הצעה לסדר.

אמיר אוחנה: אני קורא לכל חבריי, קואליציה ואופוזיציה, בואו נשמע את היועץ המשפטי.

גלעד קריב: בבקשה.

גלעד קריב: אם מקובל על כולם - - -

קריאה: מקובל.

גלעד קריב: זה גם מתוך כבוד לעמיתנו ויועצנו.

גלעד קריב: עו"ד גור בליי.

גלעד קריב: בבקשה, אדוני.

גלעד קריב: לאחר מכן התייחסויות החברים.

גור בליי: ראיתי כל מיני פרסומים, חוות דעת, ייעוץ משפטי שלנו ודברים אחרים, וגם חלק מהדברים העמדנו על דיוקם.

גור בליי: העמדה שלנו פה בעניין הזה, ואני חושב שהיושב-ראש מתייחס לזה, אני מדבר פה גם על דעתה של היועצת המשפטית לכנסת, זה שיש ספק רב האם ניתן להתקדם עם חוק ההתפזרות מטעם ועדת החוקה, משני טעמים עיקריים.

גור בליי: הטעם האחד קשור לפרשנות המקובלת של סעיף 80, שהיושב-ראש קרא, סעיף 80 לתקנון הכנסת שמגדיר מתי ועדה יכולה לקדם הצעת חוק מטעמה.

גור בליי: עד היום האופן שהסעיף הזה פורש, הנוהג והתקדימים, לא היה תקדים לזה שהצעת חוק התפזרות קודמה מטעם ועדה, והפרשנות המקובלת לסעיף 80 לא הייתה שהוועדה יכולה לקדם חוק התפזרות מטעמה.

גור בליי: אכן בלשון מוזכרות המילים "הכנסת" ו"הבחירות לכנסת".

גור בליי: עד היום הדברים האלה היו קשורים יותר בניהול של הבחירות, בניהול השוטף של הכנסת, לא בחוקי התפזרות.

גור בליי: זו הייתה הפרשנות המקובלת, ובכנסת כמובן יש משמעות לנוהג ולתקדימים.

גור בליי: נקודה נוספת מבחינתנו שעוררה שאלה או ספק זה סעיף 101 לתקנון שנועד למנוע כפילויות בעבודת הוועדות.

גור בליי: ברגע שיש הצעות חוק שנמצאות בוועדת הכנסת, כל הרעיון הוא שוועדת הכנסת זה סוג של שוטר תנועה שנועד למנוע מצב שבו שתי ועדות עובדות על אותו עניין במקביל ומקדמות את אותו דבר במקביל.

גור בליי: אבל באמת, אני חייב להגיד, כמו שציין היושב-ראש, בשלב הנוכחי לא חשבנו שיש מניעה לקיים דיון בעניין הזה.

גור בליי: זה דיון שכרגע עוד לא עומד על הפרק, הצעת חוק שמצביעים עליה.

גור בליי: כן ביטאנו את הספקות שלנו בעניין הזה.

גור בליי: בהחלט אנחנו מקיימים היוועצות בעניין הזה, ואם הדבר הזה יתקדם מעבר לזה – שוב, ברור שאנחנו לא מדברים על עוד שבועות, מדובר על הטווח הקרוב – אם הדבר הזה יתקדם מעבר לזה, בהחלט נידרש לזה, הייעוץ המשפטי לכנסת, בחוות דעת מסודרת.

גור בליי: כרגע ביטאנו את הספקות, וזה נכון שגם אמרנו שאין מניעה לקיים את עצם הדיון, על אף הספקות האלה שלנו.

גור בליי: אם נידרש לזה, והדבר יתקדם הלאה, ולא ייפתר, כפי שציין היושב-ראש, בצורות אחרות, אנחנו נביע, כייעוץ משפטי לכנסת, אנחנו באמת מדברים על זה ודנים בזה, ובוחנים את זה מכל הכיוונים, וניתן לזה מענה באמצעות התייחסות מפורשת שלי, של היועצת המשפטית של הכנסת, נראה בדיוק באיזה פורמט.

גלעד קריב: תודה, אדוני.

גלעד קריב: אני אשוב ואדגיש בעקבות דבריך, שברגע שתתקבל החלטה בוועדת הכנסת על אופן הטיפול בהצעות החוק, אני מקבל לחלוטין.

גלעד קריב: אני מודיע את זה מראש לפרוטוקול, שברגע שוועדת הכנסת תתכנס, תקבל הכרעה איך לטפל בהצעות, נקבל את דינה של ועדת הכנסת.

גלעד קריב: לא יהיה מצב שיהיה דיון מקביל, מבחינתי לפחות, בשתי ועדות.

גלעד קריב: למיטב ידיעתי כרגע עוד לא נקבע מסלול הטיפול באותן ועדות, ואני בהחלט ממתין לעמיתי, יושב-ראש ועדת הכנסת, בכבוד רב, מכיר את הבכירות של הפרוצדורה בוועדת הכנסת על פנינו, ואני אשמח להתבשר מחר שאנחנו לא נדרשים לעניין הזה.

גלעד קריב: ידינו ודאי תהיינה עמוסות בחקיקת הבחירות שבעניינה יש תקדימים מספקים שהיא בטריטוריה שלנו.

גלעד קריב: אני אומר עוד פעם, המטרה היא להתייחס לגוף האפשרות הזאת, למצב שאנחנו נמצאים בו.

גלעד קריב: ואני אפנה אליך, חבר הכנסת סעדי.

גלעד קריב: נלך ברשותכם על פי הסדר.

אוסאמה סעדי: זה מצב מוזר שעברו 11 הצעות חוק לפיזור הכנסת, כל הסיעות תמכו בפיזור, ואנחנו עדיין בספקות אם מישהו יעכב, אם מישהו לא ירצה לקדם.

אוסאמה סעדי: אני מבין את הצדדים שמושכים בקצוות לשני הכיוונים.

אוסאמה סעדי: יש כאלה שמעוניינים לעכב קצת, אולי לתת אפשרות לממשלה חלופית בכנסת הזאת, ולכן אולי הם מושכים את העניין, אבל נראה לי שהפור כבר נפל, ההחלטה נפלה.

אוסאמה סעדי: במיוחד מה שאמרת והזכרת, אדוני היושב-ראש, ובצדק, יש תאריך שאי-אפשר לדלג מעליו או לא להתייחס אליו, שזה ה-30 ביוני, שזה תקנות הסיפוח, תקנות ההגנה.

אוסאמה סעדי: אני מבין שהעניין הזה הניע את ראש הממשלה לקבל את החלטתו ולפזר את הכנסת ולהעביר את המושכות לידי ראש הממשלה החלופי לאור הכאוס שהיה נוצר אלמלא חידוש התקנות האלה, ולכן אני חושב שהדד-ליין הוא ה-30 ביוני ולפני זה צריך לפזר, על מנת שיהיה חידוש אוטומטי בגלל התפזרות הכנסת וההליכה לבחירות.

אוסאמה סעדי: אנחנו מצדנו, כרשימה המשותפת, אמרנו כל הזמן שאנחנו בעד התפזרות הכנסת והליכה לבחירות, ויש לנו שתי הצעות חוק של חבריי, איימן עודה וסמי אבו שחאדה, ולכן אנחנו מצדנו לא ניתן למרוח ולא ניתן לשחק במשחקים האלה.

אוסאמה סעדי: עמדתנו ברורה וידועה.

גלעד קריב: תודה, אדוני.

גלעד קריב: חברתה כנסת רוזין, ואחריה – חברת הכנסת בזק.

מיכל רוזין: זה דיון מאוד מאוד חשוב, מכיוון שכמו שאמר חברי, חבר הכנסת סעדי, 11 הצעות עברו בתמיכה, מעטים לא הצביעו על חלקן או על כולן.

מיכל רוזין: גור, פה אני מתייחסת לדברים שאמרת.

מיכל רוזין: זו לא הצעת חוק שעברה על חודו של קול במליאה ונפילה כזאת או אחרת והיא נתקעת, בין אם בוועדת הכנסת או בוועדות אחרות, ועל פי התקנון יש תקופה.

מיכל רוזין: יכול להיות, ופה אני מאירה את תשומת ליבנו לעתיד, כי אנחנו תמיד מתייחסים לכאן ועכשיו – יכול להיות שיש לקונה, לקונה או בחוק או בתקנון שקובעת אמת מידה ברורה בתוך כמה זמן חייבים להעביר את זה בשנייה ובשלישית.

מיכל רוזין: כי הרי מה יכול להיות?

מיכל רוזין: יכול להיות שהטרומית עברה, ועכשיו אני לא יודעת מה יהיה, תהיה קונסטלציה לשלושה חודשים-ארבעה חודשים, אבל עדיין ההצעה יכולה להתקדם, ולכן לעלות לראשונה, שנייה ושלישית.

מיכל רוזין: אני חושבת שדווקא בחוק ההתפזרות אולי כדאי לקבוע מבחינת תקנון הכנסת נוהל הרבה יותר הדוק וברור מה קורה.

מיכל רוזין: ברור לנו שכרגע אין פה התנהלות רגילה.

מיכל רוזין: אין פה.

מיכל רוזין: יש פה צד אחד שאומר: אנחנו רוצים כמה שיותר מהר להביא לבחירות, ויש צד אחר שאומר: רגע, תנו לנו לנסות להרכיב ממשלה חלופית.

מיכל רוזין: וזה לא משנה כרגע מי באיזה צד, וברור איפה נמצא כרגע יושב-ראש ועדת הכנסת.

מיכל רוזין: ובהינתן שאין כללים ברורים, לא בתקנון ולא בחוק, אני חושבת שזה פתח לשיקול דעת מוטעה, אינטרסנטי ומפוזיציה, ולכן אני חושבת שיש פה לקונה בעניין הזה, וטוב שעשית את זה, גלעד.

משה ארבל: יושב-ראש ועדת החוקה הוא מהאו"ם?

משה ארבל: אני לא מבין.

מיכל רוזין: לא אמרתי.

מיכל רוזין: לא הקשבת לי.

מיכל רוזין: חבל שלא הקשבת.

משה ארבל: הקשבתי קשב רב.

מיכל רוזין: אמרתי שמן הראוי היה בעתיד, מכיוון שכולם בפוזיציה, יש צד אחד - -

משה ארבל: בהינתן שזה לא קורה כרגע.

מיכל רוזין: - - משה ארבל, שרוצה ככה, ושני רוצה ככה.

מיכל רוזין: בהינתן שאחד דוחה את הדיון ואחד מקדים את הדיון.

מיכל רוזין: בהינתן שנהיה פה אולי עוד כמה סבבים, או בטח ובטח מדינת ישראל והדמוקרטיה הישראלית, מן הראוי לחשוב על זה קדימה – יושב פה היועץ המשפטי של ועדת החוקה – לחשוב קדימה איך מתקנים את החוק או את התקנון, שלא ועדת הכנסת תהיה בת ערובה לצד אחד או אחר ולא ועדת החוקה, ולא הכנסת כולה, ולא הציבור, חברים.

מיכל רוזין: בסוף הציבור מסתכל עלינו ולא מבין מה קורה באנדרלמוסיה הזאת, ואנחנו צריכים תמיד לזכור שהוא בצד השני.

מיכל רוזין: הרכבת יצאה לדרך, לא נצליח לעצור אותה כנראה, ואם עוצרים אותה, עצרו אותה עד יום שני.

מיכל רוזין: תודה.

גלעד קריב: חברת הכנסת בזק, בבקשה.

ענבר בזק: כל האירוע הזה של ניר אורבך, שאני חייבת לציין שהוא באמת חבר כנסת משכמו ומעלה ואני מאוד מעריכה אותו, אבל כל האירוע של השבועות האחרונים שיבש בצורה בלתי רגילה את פעילות הכנסת.

ענבר בזק: יש כמה וכמה הצעות חוק שהיו יכולות להתקדם, ושגם לוחות-הזמנים שלהן היו קריטיים, אחת מהן זו הצעת חוק שלי שעברה בקריאה טרומית, שמתייחסת לבחירות המוניציפליות, ובהיעדר ועדת כנסת שתשבץ, חוקים שלמים פשוט נפלו בין הכיסאות.

ענבר בזק: אלה חוקים שאם לא יקודמו, זה יפגע מאוד בציבור בישראל.

ענבר בזק: אני חושבת שהדוגמה הזאת היא אחת הדוגמאות העצובות והמצערות, איך מתוך פוזיציה, כמו שאמרה פה חברת הכנסת רוזין – מתוך פוזיציה ולא משיקולים ענייניים ולא משיקולים של טובת הציבור, משתמשים בתפקידי יושב-ראש ועדה כדי לנהל פה את העניינים ולדחות הצעות חוק שרוצים לדחות ולקדם הצעות חוק שרוצים לקדם.

ענבר בזק: אני מצטרפת לקריאה לעשות פה תיקון של הלקונה הקיימת, ואני מברכת בהחלט את יושב-ראש הוועדה, את גלעד קריב, שבחר לקחת פה את האחריות וכן לקדם את החקיקה.

ענבר בזק: אזרחי ישראל יושבים בבית ושואלים את עצמם מה קורה, וצריך כמה שיותר מהר לספק תשובה גם להם, גם למי שיושב פה בכנסת.

ענבר בזק: יש פה חברי כנסת, שרים, יועצים פרלמנטריים, שכולם כבר כמה שבועות בחוסר יכולת לתפקד בגלל אי-הוודאות.

ענבר בזק: צריך לגמור את האירוע הזה כמה שיותר מהר.

גלעד קריב: תודה.

גלעד קריב: חבר הכנסת מקלב.

גלעד קריב: בבקשה, אדוני.

אורי מקלב: תודה רבה, אדוני היושב-ראש, גם אחרי ההסבר המנומק שלך, עדיין אי-אפשר לברוח בפתח הדיון מהחריגות בדיון הזה.

אורי מקלב: זה חריג בכל קנה מידה, גם במהירות שקבעת.

אורי מקלב: ביום רביעי הכנסת הצביעה בקריאה הטרומית, ביום חמישי כבר הודעת.

אורי מקלב: על סמך מה?

אורי מקלב: למה?

אורי מקלב: בגלל שמישהו אמר משהו?

אוסאמה סעדי: בהתפזרות לפעמים באותו יום מעבירים גם קריאה ראשונה, גם קריאה שנייה, גם קריאה שלישית, ומסיימים.

אורי מקלב: יכול להיות, אבל לא שמעתי - - -

גלעד קריב: חבר הכנסת מקלב, נעשו לא מעט בדיקות לפני קביעת הדיון.

אורי מקלב: תיכף אני אגיע לזה.

אורי מקלב: קודם כול, זו זריזות שלא במקומה.

אורי מקלב: אנחנו אומרים ביום כיפור "על חטא שחטאנו לפניך בריצת רגליים להרע".

אורי מקלב: זו זריזות שלא במקומה.

אורי מקלב: לפעמים הזריזות הזאת היא הבעיה.

אורי מקלב: ולמה אתה חושב שיש לך זכות יותר מיושב-ראש ועדת הכנסת?

אורי מקלב: נניח יש לו חשיבה אחרת בעניין, למה אתה כיושב-ראש סותר ומתנהל באופן חריג מכל מה שמקובל כאן בכנסת בעניין איזה ועדה דנה.

אורי מקלב: למה באופן לא קולגיאלי?

גלעד קריב: דרך אגב, לא לקחתי שום סמכות מיושב-ראש ועדת הכנסת.

גלעד קריב: זאת סמכות, עד אשר תתקבל חוות דעת משפטית אחרת – לשיטתי אפשר לראות את זה כסמכות מקבילה.

גלעד קריב: בואו רק נדייק.

גלעד קריב: הוועדה הזאת לא מצביעה בעד התפזרות הכנסת.

גלעד קריב: הוועדה הזאת אומרת שיש 11 הצעות חוק, תהיה ההצעה ה-12.

גלעד קריב: הרי היא צריכה להגיע למליאה.

גלעד קריב: אם לא יהיה לה רוב, לא יהיה לה רוב.

אורי מקלב: כשיש 11 הצעות חוק, למה עכשיו אתה צריך להוסיף את זה?

גלעד קריב: 11 הצעות חוק שצריך לעסוק בהן.

אורי מקלב: למה אתה חושב שאתה גובר על ההחלטה או על שיקול הדעת של יושב-ראש ועדת הכנסת בעניין המהירות או המינון?

אורי מקלב: יש הרי ועדה שמטפלת, זה הנוהג.

אורי מקלב: הוועדה הזאת באופן תקדימי - - -

מיכל רוזין: אם הוועדה מסרבת לטפל אי-אפשר להעביר לוועדה אחרת?

אורי מקלב: מה זה מסרבת?

גלעד קריב: חבר הכנסת מקלב, אתה מתעלם ממה שקורה כאן בחצות הליל במעבר בין חמישי לשישי?

גלעד קריב: אתה לא מודע לזה שחצי מיליון אזרחים יתעוררו בבוקר שישי עם סימן שאלה?

אורי מקלב: אתה יודע שזה שימוש - - -

משה ארבל: איזה יופי לראות את השמאל הישראלי דואג לתושבי יהודה ושומרון.

משה ארבל: גבי לסקי, ניתן לכם גם סלסלת פירות על אביתר, סלסלת פירות - - -

מיכל רוזין: אני אומרת שיבואו הביתה, לתוך מדינת ישראל, נקבל אותם בפתח תקוה.

מיכל רוזין: משה ארבל, אני ואתה, נקבל אותם עם חלות של ויז'ניץ בשמחה רבה.

מיכל רוזין: שיחזרו הביתה לגבולות מדינת ישראל.

גלעד קריב: מה שעצוב לראות זה את ההפקרות שלכם בעניין.

משה ארבל: בשביל אוסאמה פתח תקוה זה אומלבס, זה גם כיבוש פתח תקוה.

מיכל רוזין: פתח תקוה לא.

מיכל רוזין: אין שום טענה על פתח תקוה.

משה ארבל: תשאלי את אוסאמה, זה גם - - -

מיכל רוזין: אם המושבות, פתח תקוה.

מיכל רוזין: מעולם לא הייתה כפר ערבי.

משה ארבל: הייתה.

משה ארבל: הייתה.

משה ארבל: אומלבס.

גלעד קריב: חברת הכנסת רוזין.

גלעד קריב: חבר הכנסת מקלב, בבקשה.

אורי מקלב: אתה יודע הרי שאם יהיה רוב שיתמוך בשיהוי של חבר הכנסת אורבך נניח, הרי לא יעזור שתחליט פה, במליאה זה לא יעבור.

אורי מקלב: אם יהיה משהו, דחייתו של תהליך להקמת ממשלה חלופית, הרי זה לא יעזור.

מיכל רוזין: אי-אפשר שבן אדם אחד עוצר את זה.

מיכל רוזין: אי-אפשר שזה בידיו של בן אדם אחד.

מיכל רוזין: המליאה זה משהו אחר, תעלו למליאה.

מיכל רוזין: תעצרו את זה במליאה.

אורי מקלב: ביום רביעי הוא הודיע, והוא קבע ביום שני ועדה.

גלעד קריב: מצוין, אז ביום שני.

גלעד קריב: לכן מתוך כבוד גדול ליושב-ראש ועדת הכנסת סיכמתי עם היועצת המשפטית של הכנסת – דרך אגב, אני אגלה את אוזנכם ששוחחתי ביום חמישי לפני קביעת הישיבה הזאת עם יושב-ראש ועדת הכנסת.

אורי מקלב: הוא הסכים?

גלעד קריב: זה לא עניין של הסכמה.

גלעד קריב: אני לא נוהג לעשות מהלכים מאחורי גבו של איש.

גלעד קריב: דיברתי, הסברתי לו את שיקוליי, הסברתי לו שאני לא מתכוון ביום ראשון להניח הצעה ולהצביע עליה.

גלעד קריב: מכיוון שיש פה סוגיה לא פשוטה מבחינת תקנון הכנסת והתקדימים, יהיה דיון.

גלעד קריב: בבקשה, אני אשמח מאוד שמחר בבוקר הדברים יתנהלו כסדרם.

גלעד קריב: אם נשמע מהנהלת הקואליציה והנהלת האופוזיציה שהסיבה שמחר לא יצביעו בוועדת הכנסת כי צריך למצות ביחד עוד דיון, גם זה בסדר.

אורי מקלב: מה היה קורה?

אורי מקלב: היית מחכה ליום שני, רואה אם יש גרירת רגליים.

אורי מקלב: אם יש גרירת רגליים, היית מקיים דיון.

דוד ביטן: - - - היועצים המשפטיים - - -

גלעד קריב: חבר הכנסת ביטן, הייעוץ המשפטי אמר את דברו בצורה מאוד ברורה.

דוד ביטן: שמה?

דוד ביטן: שאתה יכול לעשות את זה?

גלעד קריב: לא.

גלעד קריב: כאשר תגיע הצעה מטעם יושב-ראש הוועדה וכוונה להצביע הם יתייחסו לשאלת הפרשנות - - -

אורי מקלב: כמהלך תקשורתי זה מהלך חכם מאוד וטוב מאוד, אבל כמהלך קולגיאלי, מקצועי - - -

דוד ביטן: - - - יכול לעשות מה שהוא רוצה?

גלעד קריב: דוד, שנייה.

דוד ביטן: מה קורה לכם, אתם?

מיכל רוזין: לפני רגע היית נגד חוק הנאשם כי אנחנו רגע לפני בחירות.

מיכל רוזין: עכשיו אתם עושים הכול למנוע בחירות.

מיכל רוזין: תחליטו מה אתם.

דוד ביטן: מה זה הדבר הזה?

גלעד קריב: דוד.

גלעד קריב: דוד.

גלעד קריב: לא אצה לי הדרך, דוד, הכול בסדר.

אורי מקלב: כמהלך תקשורתי זה מהלך מבריק, זה מהלך טוב מאוד, אבל כמהלך קולגיאלי, מקצועי, תקדימי, עשית מעשה שלא - - -

מיכל רוזין: קולגיאלי?

אורי מקלב: כמובן מול יושבי-ראש ועדות אחרים, יש יושב-ראש ועדה שהחליט.

אורי מקלב: יש לך את כל הכלים.

אורי מקלב: אם היית רואה ביום שני שיש סחבת ויש גרירת רגליים - - -

מיכל רוזין: יש סחבת אם קובעים ליום שני.

אורי מקלב: הוא יודע לדבר גם כן, היושב-ראש, את לא צריכה - - -

מיכל רוזין: אסור לי להעיר לך?

אורי מקלב: את מעירה כל הזמן.

גלעד קריב: חברת הכנסת רוזין.

מיכל רוזין: ההיתממות הזאת לא מתאימה לך.

גלעד קריב: חברת הכנסת רוזין.

אורי מקלב: לא מתאים לך גם להפריע.

גלעד קריב: יש קריאות ביניים ויש שיבוש.

גלעד קריב: די.

גלעד קריב: חבר הכנסת מקלב.

אורי מקלב: היית רואה שביום שני יש גרירת רגליים, היית מקיים דיון דחוף.

אורי מקלב: אתה יודע שהחוק הזה של פיזור הכנסת, אפשר להעביר בכמה שעות.

אורי מקלב: הכנסת יודעת לעשות את זה בשנייה ובשלישית.

גלעד קריב: אדוני - - -

אורי מקלב: הרי אנחנו יודעים את האמת.

אורי מקלב: כולם יודעים שבקואליציה אין תמימות דעים לגבי הזירוז.

גלעד קריב: יש תמימות דעים.

אורי מקלב: יש כאלה שחושבים שיכול להיות נכון.

אורי מקלב: לא בחוץ, כלפי פנים.

אורי מקלב: העובדה היא שמנסים לעשות עכשיו מהלך של ממשלה חלופית.

אורי מקלב: אני מבין שחלק מהקואליציה, זה לא מוצא חן בעיניה, ודאי מי שאמור להיות ראש ממשלה, ודאי הוא רוצה את זירוז התהליך, אבל זה עדיין לא סותר, זה עדיין מחייב אם יש יכולת מיצוי של ממשלה חלופית בשביל מדינת ישראל, בשביל אזרחי ישראל, שוודאי שלא היו רוצים בחירות חדשות.

אורי מקלב: אני מבין את זה.

אורי מקלב: זה היה מתרחש, אם יש רוב.

מיכל רוזין: אתה מסכים להצעה שלו שצריך לקבוע זמן?

גלעד קריב: אדוני, אני רק רוצה לשאול, האם העמדה הזאת שלכם - - -

אורי מקלב: - - -

גלעד קריב: אני באמת רוצה לשאול, לא על דרך של קנטרנות, אלא כדי להבין את הסיטואציה שאנחנו נמצאים בה.

גלעד קריב: האם מה שאני למד מדבריך שבשביל לאפשר מיצוי של הליכים של הקמת ממשלה חליפית, אתם תומכים או תתמכו בהארכת תקנות יהודה ושומרון במליאה, למשל מחר או ביום שלישי או ביום רביעי, כדי שהחרב המתנופפת הזאת לא תהיה מעל ראשם של חצי מיליון אזרחים?

גלעד קריב: בסדר, תקדמו דיון, אם יש לכם ממשלה חלופית בגבולות הסביר.

גלעד קריב: אתה רוצה לעצום את העיניים לגבי איך נראה השבוע הקרוב?

אורי מקלב: אני חושב שאפשר למצות או אפשר לעשות תהליכים של ממשלה חלופית בלי להגיע עד יום שישי.

גלעד קריב: ואם יגיעו ליום שישי?

אורי מקלב: לא יגיעו.

אורי מקלב: אפשר אז לפזר את הכנסת.

אורי מקלב: אני אשמח לשמוע את האמירה הזאת מצד ועדת הכנסת.

אורי מקלב: אחרי שהכנסת תתפזר, אין לי גם בעיה להצביע בעד תקנות יהודה ושומרון.

אורי מקלב: לא רק שזה יהיה בגלל - - -

גלעד קריב: לחברים אחרים באופוזיציה כנראה יש בעיה.

אורי מקלב: אני חושב שהעמדה שלנו הייתה עמדה נכונה בסופו של דבר.

אורי מקלב: אין ספק שיש כאן צדדים בתוך הקואליציה.

אורי מקלב: אמרתי שאני אצביע בעד אחרי שנפזר את הכנסת, אין שום בעיה.

אורי מקלב: העמדה שלנו הייתה שאם זה מביא לפיזור הכנסת, חשוב לעשות את זה, ואנחנו לא נפגע ביהודה ושומרון עם התקנות.

אורי מקלב: העובדות יוכיחו את זה.

אורי מקלב: הימים יוכיחו את זה.

גלעד קריב: בבקשה.

אורי מקלב: אני חושב שהמיצוי של התהליך הזה של הקמת ממשלה חלופית היה חשוב, היה ראוי.

אורי מקלב: לא פעם אחרי הצבעה בקריאה טרומית עוד נעשים מהלכים כאלה, מהלכים אחרים, ואני חושב שזה נכון.

אורי מקלב: עצם העובדה שבקריאה הטרומית 110 הצביעו בעד זה דווקא אומר שיש זכות גם לאלה שהצביעו בעד למצות תהליכים.

אורי מקלב: אני חושב שמיצוי תהליכים כדי לא ללכת לבחירות, אני חושב שזה רצון העם.

אורי מקלב: ככה אני חושב.

אורי מקלב: זכות מי שחושב ככה, וזה לא מעט, לנסות למצות, בלי לפגוע ביהודה ושומרון, בשביל לקבוע תהליכים אחרים.

אורי מקלב: זה עדיין לא הצדיק לעשות את הישיבה היום עוד לפני שוועדת הכנסת אמרה את דברה, ואתה רואה מה כיוון שם.

גלעד קריב: חבר הכנסת מקלב, בעיניי יש דבר יותר ראוי במבנה הזה שבו אני מקיים היום דיון, שבו גם הייעוץ המשפטי מציג ספקות, גם חברי כנסת יכולים להתנגד.

גלעד קריב: דווקא העובדה שאנחנו מקיימים היום דיון, לא מנסים לרוץ ולחטוף דבר, לא הנחנו הצעת חוק, לא קבענו היום הצבעה, לא דחקנו אף אחד לקיר.

גלעד קריב: מתקיים היום דיון.

גלעד קריב: בוודאי אני הראשון להודות שיש פה מהלך שאין לו תקדימים, אז מתקיים דיון עקרוני.

גלעד קריב: בסדר גמור, תשב ועדת הכנסת מחר, תשב ביום שלישי, יעסקו בהגעה להסכמות, מצוין.

גלעד קריב: אנחנו לא ננסה לעשות שום - - -

דוד ביטן: עם אקדח לרקה היא תשב?

גלעד קריב: אני מבין שמותר לכוון אקדח לרקה – כמובן באופן ציורי, אני לא אוהב את הדימויים האלה – מותר לכוון אקדח לרקה רק מצד אחד.

גלעד קריב: הבנתי.

גלעד קריב: בסדר גמור.

גלעד קריב: חבר הכנסת דוידסון, בבקשה.

אורי מקלב: אני רק שואל אותך שאלה אחת.

אורי מקלב: האם מהלכים להקמת ממשלה חלופית, האם זה לגיטימי?

אורי מקלב: האם זה דמוקרטי?

אורי מקלב: האם זה מהלך חשוב או לא?

גלעד קריב: המהלכים האלה, ראוי היה לבצע אותם לפני 11 הצעות שמאושרות פה אחד.

אורי מקלב: נכון, אבל יש דברים שדווקא אחרי הקריאה הטרומית אפשר.

אורי מקלב: אלה שמוכנים לא הפילו את הממשלה, אחרי שהממשלה התחילה תהליך הם עושים את זה.

גלעד קריב: חבר הכנסת מקלב, מכיוון שבסוף הכול מוכרע במליאה ברוב מול מיעוט או בפה אחד, כשם שלגיטימי לבצע מהלכים למיצוי הקמת ממשלה חליפית, לגיטימי לשיטתנו, בייחוד השבוע הזה, לאור ההשלכות המשפטיות של סיום חודש יוני, לגיטימי גם להציג את הדרך הזאת.

גלעד קריב: היא לא נעשית במחטף, היא תיעשה מתוך הקשבה.

דוד ביטן: חוק הבחירות לא קשור לתקנה 80.

גלעד קריב: לשיטתך לא, לשיטתי כן.

דוד ביטן: מה זה לשיטתי?

גלעד קריב: כתוב פה, "הבחירות לכנסת".

דוד ביטן: נראה לי שבזה תגנוב תקנון?

גלעד קריב: לא יודע.

גלעד קריב: אם יש לך פרוטוקול שמראה אחרת, הסבר לי.

גלעד קריב: חבר הכנסת דוידסון.

דוד ביטן: אין לי פרוטוקול שמראה משהו אחר.

גלעד קריב: חבר הכנסת דוידסון, ואז חברת הכנסת לסקי.

גלעד קריב: בבקשה.

גלעד קריב: אני קורא את התקנון, כתוב "בחירות לכנסת".

גלעד קריב: אם יש לך פרוטוקול שמראה שהתכוונו לדברים אחרים, תביא אותו.

דוד ביטן: אני אסביר לך למה התכוונו.

גלעד קריב: מיד תסביר.

דוד ביטן: הם התכוונו לדברים שקשורים לבחירות.

גלעד קריב: מי אמר?

דוד ביטן: בזמנו דורית בייניש כתבה דוח מסוים, ולאט לאט מיישמים אותו.

דוד ביטן: זו הכוונה ולא לזה שאתה קובע עכשיו תאריך בחירות.

דוד ביטן: זו לא הכוונה של תקנה 80.

משה ארבל: ביטן, אין לך זכות דיבור, תן לדוידסון לדבר.

דוד ביטן: אני מנסה להתווכח איתו.

משה ארבל: הוא בא מנתניה, חיכינו לשמוע אותו.

גלעד קריב: חבר הכנסת דוידסון.

דוד ביטן: אני לא מאמין שהיועץ המשפטי יגיד שזאת הכוונה.

גלעד קריב: נשמע מהם אם נגיע למצב הזה.

דוד ביטן: בבקשה, בוא נראה אותם.

סימון דוידסון: תודה, אדוני היושב-ראש.

סימון דוידסון: חבר הכנסת מקלב יצא לרגע, רציתי רק לומר לו שאחד מחברי הכנסת שאני יותר לומד מהם ויותר חרוצים זה הוא, ותמים הוא לא.

סימון דוידסון: אם אנחנו מדברים על התקנות של יהודה ושומרון, אנחנו יודעים כמה שבועות מנסים להעביר את התקנות האלה, ואנחנו מגיעים לדד-ליין.

סימון דוידסון: אם מדברים פה שנאמין שאם נעביר את החוק הזה, יעבירו את החוק הבא, אין כבר למי להאמין, אנחנו בנקודת אל חזור לצערי הרב.

סימון דוידסון: מפלגתנו, יש עתיד, לא רצתה להגיע לנקודה הזאת, אבל מרגע שהגענו לנקודה הזאת, אנחנו צריכים בסופו של דבר להתקדם, וכמה שיותר מהר.

סימון דוידסון: אי-אפשר לעצור את התהליך הזה, מר ביטן.

דוד ביטן: אני לא עוצר.

דוד ביטן: אני בעד בחירות.

סימון דוידסון: התהליך הזה כבר רץ קדימה.

סימון דוידסון: אני רוצה להגיד שני משפטים.

סימון דוידסון: בסוף שומעים אותנו גם אזרחים.

סימון דוידסון: אנחנו נכנסים לחודשים רבים של בחירות, ולצערי הרב הבחירות האלה לא יהיו הכי נקיות שאנחנו חושבים.

סימון דוידסון: יהיו פה לכלוכים וגידופים ושקרים וסילופים.

סימון דוידסון: בסוף אנחנו פה בשביל לשרת את הציבור, כל אחד שנמצא בכנסת הזאת.

סימון דוידסון: לא ראיתי את זה בשנה שאני נמצא בכנסת לצערי הרב.

סימון דוידסון: ראיתי מעט מאוד אנשים מהאופוזיציה שמגיעים ורוצים להשפיע ולשנות.

סימון דוידסון: אני יכול לציין לשבח את חברי הכנסת של ש"ס, של אגודה, מעט מאוד מהליכוד, ואנחנו נכנסים לסבב הראשון.

סימון דוידסון: אני מקווה שזה יסתיים בסבב אחד, אחרת כולם צריכים להבין שאם יהיה עוד סבב ועוד סבב, המדינה תקועה, מדינה שלא יכולה להתקדם, לא מבחינה כלכלית, לא מבחינה תקציבית.

סימון דוידסון: לשמחתי הרבה הנושא של הביטחון שומר עלינו, אבל כל הנושאים האחרים תקועים ויהיו תקועים בעתיד.

סימון דוידסון: בשנה האחרונה למדתי דבר אחד, ביטן, שיש פה הרבה מאוד אנשים טובים, אמיצים, חרוצים, שעשו הרבה מאוד דברים למען מדינת ישראל.

סימון דוידסון: אתם יכולים לספר סיפורים ולהאשים בהאשמות ולסלף דברים, אבל העם צריך לדעת דבר אחד, השנה הזאת הייתה שנה מצוינת לאזרחי מדינת ישראל, בהרבה מאוד רפורמות, בהרבה מאוד משרדים, ואנחנו רואים את התוצאות, גם בביטחון, גם בכלכלה, שיוצאים לנקודות יותר טובות.

סימון דוידסון: ואני מאוד מקווה שהתאריך של הבחירות יהיה כמה שיותר מהר, כי אנחנו צריכים להיות בוודאות כדי להתקדם בסופו של דבר לממשלה שתעשה טוב לאזרחי מדינת ישראל.

סימון דוידסון: אני מבקש מכל חברי הכנסת שנמצאים איתנו במליאה: בואו נהיה קצת יותר תרבותיים.

סימון דוידסון: האנשים מסתכלים עלינו, הילדים מסתכלים עלינו, הנכדים מסתכלים עלינו, הם רואים מה קורה בכנסת ואחרי זה מיישמים את זה, ולצערי הרב החברה יותר ויותר אלימה.

סימון דוידסון: יש לנו בכנסת הזאת אפשרות להציג התנהגות אחרת.

סימון דוידסון: אם אנחנו נדע לעשות את זה, זה יעבור גם לציבור.

סימון דוידסון: אנחנו כמו האח הגדול של הפוליטיקה הישראלית.

סימון דוידסון: תודה רבה.

גלעד קריב: תודה.

גלעד קריב: חברת הכנסת לסקי.

גבי לסקי: תודה רבה, כבוד היושב-ראש.

גבי לסקי: לא קורה הרבה שאני לא מסכימה איתך, אבל אני חייבת לומר שאינני מסכימה שתקנות השטחים זוהי עילה לצאת לבחירות.

גבי לסקי: זו לא עילה לצאת לבחירות.

משה ארבל: - - - הוא אמר יו"ש.

גבי לסקי: ואני אמרתי "תקנות השטחים".

גלעד קריב: גם לא זה מה שאמרתי.

גלעד קריב: אמרתי שאי-אפשר להתעלם ממציאות משפטית מסוימת.

גבי לסקי: לי למשל יש הצעת חוק, שאני קוראת לה "הצעת חוק אילן גילאון", שנוגעת ליותר ממיליון בעלי מוגבלויות בישראל, שמבקשת להשוות את קצבת הנכות לשכר המינימום, ואני חושבת שזה חוק מאוד מאוד חשוב, והלוואי והיינו אומרים שאנחנו לא יוצאים לבחירות עד שחוק חשוב כזה לא יקבל תמיכה של כל הבית ויעבור בכנסת.

גבי לסקי: אבל בכל מקרה, לענייננו.

גבי לסקי: אני חייבת לומר שפיזור הכנסת טרם זמנה זה מוסדר בסעיף 34 לחוק-יסוד: הכנסת, ואני מדגישה, "חוק-יסוד: הכנסת", על פי תקנון הכנסת וללא קשר לסעיף 80, חבר הכנסת ביטן.

גבי לסקי: סעיף 100 קובע מה תפקידן של הוועדות.

גבי לסקי: סעיף 100(1) קובע מהם התפקידים של ועדת הכנסת, ואומר כך במפורש תקנון הכנסת: ועדת הכנסת עסוקה בעניינים שקשורים לתקנון הכנסת, בעניינים הנובעים ממנו; חסינות חברי הכנסת ובקשות לקביעה לנטילתה; סדרי הבית; המלצות על הרכב הוועדות הקבועות והוועדות לעניינים מסוימים, ויושבי-ראש שלהן; תיחום ותיאום עבודת הוועדות; העברת בקשות המוגשות לכנסת מן הציבור ליושב-ראש הכנסת או לוועדות המתאימות; דיון בתלונות על חברי הכנסת; תשלומים לחברי הכנסת; דיון בבקשות ובעניינים שאינם נוגעים לשום ועדה או שלא נכללו בתפקידי ועדה אחרת.

גבי לסקי: " ואני מפנה את כולנו לתקנון הכנסת, סעיף 100(6), ששם קבועים מהם התפקידים של ועדת החוקה, כך כתוב באופן מפורש, ועדת החוקה, חוק ומשפט תפקידה לדון ב"חוקת המדינה; חוקי-יסוד; חוקים וסדרי משפט".

גבי לסקי: כלומר, חוק-יסוד: הכנסת, על פי תקנון הכנסת, סעיף 100(6) אמור לעבור באופן ישיר לוועדת החוקה, חוק ומשפט של הכנסת ולא לוועדת הכנסת.

גבי לסקי: זה מה שכתוב בתקנון.

גבי לסקי: אז אל תספרו לי שזה לא מוסדר, זה לא קשור לסעיף 80 בתקנון, זה קשור לסעיף 100(1) וסעיף קטן (6).

גבי לסקי: כלומר, מלכתחילה כשהעבירו את הנושא של פיזור הכנסת לוועדת הכנסת בטעות יסודה, כי מלכתחילה הדבר היה צריך להגיע לוועדת החוקה על פי תקנון הכנסת.

גבי לסקי: אני יודעת שאפשר להציע ועדה אחרת, אבל כשיש עניין של ועדה אחרת, בתוך 24 שעות על פי תקנון הכנסת ועדת הכנסת צריכה להתכנס ולהגיד לאיזה ועדה זה יעבור.

גבי לסקי: כלומר, ועדת הכנסת לא יכולה להתחיל בכלל לדון בדבר הזה, אלא קודם כול צריכים להחליט לאיזה ועדה, ועל פי התקנון – אין שום עילה אחרת – הסעיפים האלה שקשורים לחוק-יסוד, הכנסת במקרה הזה, לא יבואו לדיון בוועדת הכנסת.

גבי לסקי: זו האכסניה הנכונה, גם משפטית, אבל גם על פי התקנון.

גבי לסקי: בלי לדבר על מי מעכב, לא מעכב, אני כרגע מדברת רק על ענייני התקנון.

גבי לסקי: האכסניה הנכונה על פי התקנון זו הוועדה הזאת.

גבי לסקי: תודה רבה.

גלעד קריב: תודה.

גלעד קריב: חבר הכנסת ארבל.

משה ארבל: מכבודי היושב-ראש, חבריי וחברותיי, חברי וחברות הכנסת, אנחנו נמצאים כאן כניצבים בסרטי הווידיאו של הפריימריז של מפלגת העבודה.

גלעד קריב: אז למה אתה בא?

משה ארבל: שירות לחבר.

משה ארבל: אני מגיע, מתייצב, נותן לך מכל הלב.

גבי לסקי: ש"ס עוזרת לרפורמים.

גלעד קריב: בדיון הקודם חבר הכנסת בן צור הודיע לי שבתי הכנסת של ש"ס יאמרו לי "מי שברך".

משה ארבל: אני מגיע לכאן לדיון שכל מטרתו הוא מופע.

משה ארבל: מופע של אדם אחד שיושב כאן על כיסא היושב-ראש ומעוניין להראות את כוחו ועוצמתו.

משה ארבל: הרי שנה שלמה הייתה לך לקדם את הנאשם או את הלא נאשם לפי סעיף 80, והייתה לך שנה שלמה לקדם מה שאתה רוצה, וגם עשיתם את זה.

משה ארבל: עשיתם את זה בקואליציה בריונית, רמסתם את הפערים בין הקואליציה לאופוזיציה במספר חברי הוועדה.

משה ארבל: ייאמר לשבחך שבוועדת החוקה עמדת על חלוקה הוגנת.

משה ארבל: עם זאת, בהתייחס לדיון הקודם שהיה כאן לגבי חוקי הנאשם, אנחנו כמו כל אזרחי ישראל נחשפים למה שקורה גם בבית המשפט ולהתפוררויות של עדויות.

משה ארבל: ההערכה הכמעט גורפת של מומחי משפט רבים היא שתיק השוחד הולך ומתפורר לו לחלוטין.

משה ארבל: שמעתי מבכיר במחלקה הכלכלית בפרקליטות המדינה, שליווה את חקירתה של מרים פיירברג, ראשת העיר נתניה, ולקראת סיום אחת הקדנציות שלה, תוך כדי שהיא הייתה בחקירה, מגיע הסנגור ומציע עסקת טיעון שלפיה מרים לא תתמודד לבחירות הבאות.

משה ארבל: אותו מנהל מחלקה הודיע לסנגור שהוא לא מוכן להתערב בהליך דמוקרטי, והוא סרב להצעה הזאת של עסקת הטיעון, המשיך את הליכי החקירה, ולימים התיק נסגר.

משה ארבל: יום למוחרת סגירת התיק הוא מסתובב במסדרונות צלאח א-דין ופוגש את שי ניצן.

משה ארבל: שי ניצן ניגש אליו ואומר לו: חבל מאוד שלא לקחת את ההצעה שלהם, היינו מעיפים אותה.

משה ארבל: הוא אומר לו: אבל סגרנו לה את התיק, אז הוא אומר לו: אז מה.

משה ארבל: כשאנחנו מדברים על פוליטיזציה של הליכים פליליים, שמשפיעים באופן ישיר על הליכים דמוקרטיים, זו אחת הסכנות הגדולות ביותר לדמוקרטיה חפצת חיים, ואנחנו נמצאים בשעת מבחן גדולה מאוד.

משה ארבל: אני באופן אישי הייתי גם במליאת הכנסת, כאשר חברים מהקואליציה, כשהייתי חבר קואליציה, דיברו סרה והתבטאו לא בהוגנות כנגד ייעוץ משפטי, אני חושב שמרביתם של היועצים המשפטיים, מרביתם ככולם הם אנשים הגונים וטובים שבאים באמת לקדם כאן מדינה טובה, אבל כשיש מקרים כאלה שהם קיצוניים, צריכים להציף אותם כדי לתקן את המערכת כולה.

משה ארבל: במה דברים אמורים?

משה ארבל: ועכשיו אני מבקש לחזור לדיון שלשמו התכנסנו.

משה ארבל: נופת הצופים שלכם בשמאל, במאבק שלכם כנגד הייעוץ המשפטי של הכנסת, לא מפחית כהוא זה את חומרת התהליך שאתם מתנהגים בו.

משה ארבל: אתם רומסים כל כלל דמוקרטי שהיה כאן בכנסת.

משה ארבל: אתם מדברים בשפה מאוד מאוד גבוהה ומצוחצחת, במנעמי לשון, אבל אתם מגיעים לכאן לדיון, כאשר חברת הכנסת הקודמת שדיברה לפניי, גבי לסקי, שהיא משפטנית מעולה, סנגורית טובה, באה וטענה כאן טיעונים, כאשר אתה בפתיחת הדיון באת ואמרת: כן, אני אכבד כמובן כל מה שהייעוץ המשפטי של הכנסת אומר לי, אבל בפועל אתה הולך וממשיך ומקיים כאן את הדיון מתוך מטרה אחת, מטרה מפיונרית, כאשר אל קפונה המנוח אמר: יותר משהשגתי עם חיוך לבד, השגתי עם חיוך ואקדח על השולחן.

משה ארבל: אתה מנסה להשיג הישגים באמצעים לא חוקיים, לא באמצעות חיוך לבד, אלא באמצעות חיוך ואקדח על השולחן.

משה ארבל: הדברים האלה חמורים מאוד.

משה ארבל: כשזה נעשה על ידיכם, על ידי חברי כנסת מהשמאל זה חמור שבעתיים.

משה ארבל: רואים את הצביעות.

משה ארבל: תודה רבה.

גלעד קריב: תודה, חבר הכנסת ארבל.

גלעד קריב: כמובן לשיטתי אין דבר וחצי דבר בדברים.

גלעד קריב: אמרתי לך שנשאל הייעוץ המשפטי האם יש מניעה משפטית לקיום הדיון הזה.

גלעד קריב: מי שעושה פה - - -

דוד ביטן: כי הוא מהאו"ם.

גלעד קריב: מי שעושה כאן פלסתר מעמדות הייעוץ המשפטי זה אתם.

דוד ביטן: חבל מאוד שהייעוץ המשפטי הוא מהאו"ם.

גלעד קריב: הייעוץ המשפטי אמר את דברו, ואנחנו נשמע אותם.

גלעד קריב: חבר הכנסת טייב וחבר הכנסת ביטן.

גלעד קריב: בבקשה.

דוד ביטן: קודם כול, אנחנו עוד פעם נמצאים בהצגה.

דוד ביטן: למה בהצגה?

דוד ביטן: אין סמכות לוועדת החוקה להגיש הצעה לפיזור הכנסת.

דוד ביטן: התקנה הזאת שמתייחס אליה היושב-ראש, תקנה 80, כשכתוב שם "בחירות", הכוונה לכל מיני דברים שקשורים לבחירות.

דוד ביטן: לכן למשל כל מה שקשור לוועדת הבחירות, הנוהג היה להביא את זה לפה, כי זה קשור לבחירות באמת, זה לא קשור לוועדת הכנסת.

דוד ביטן: את ערבבת בין תקנה 100 עם תקנה 80.

דוד ביטן: הנוהג המקובל, וזה גם חלק מתקנון הכנסת, שהנושא של חוק הפיזור תמיד בוועדת הכנסת.

דוד ביטן: המעטפת לפיזור נעשית פה, ולזה כמובן לא תהיה לי התנגדות, שהחוק הזה יעבור פה, אבל לבוא ולהגיד שיושב-ראש הוועדה מוסמך על פי אותה תקנה, תקנה 80, להגיש הצעה לפיזור הכנסת, זה מה זה מרחיק לכת, זה כמעט קריעת ים סוף.

דוד ביטן: אני מאוד מתפלא.

אוסאמה סעדי: ביטן, ועדת החוקה מוסמכת ליזום תיקון לחוק-יסוד.

דוד ביטן: לא לגבי בחירות.

אוסאמה סעדי: למה לא?

דוד ביטן: לא לקבוע שמפזרים את הכנסת.

דוד ביטן: זה תיקון לחוק-יסוד?

דוד ביטן: זאת לא הכוונה.

אוסאמה סעדי: היא יכולה לשנות כל דבר בחוק-יסוד.

אוסאמה סעדי: לשון הסעיף, סעיף 80, לא בא ואמר: עניינים של סדרי דיון של בחירות, הוא אמר כנסת ובחירות לכנסת.

דוד ביטן: בחירות לכנסת זה אומנם חלק מחוק-יסוד, אבל לא על כל דבר שכתוב בו "חוק-יסוד" הוועדה מוסמכת להביא חוקים.

דוד ביטן: שים לב, זה חוקים משל עצמה, היא מגישה - - -

אוסאמה סעדי: נכון.

אוסאמה סעדי: נגיד שוועדת החוקה מביאה חוק, מצביעה על זה, בסוף זה עולה למליאה.

אוסאמה סעדי: אם אין רוב, זה ייפול.

דוד ביטן: כל דבר עולה למליאה.

דוד ביטן: זה לא הולך ככה.

דוד ביטן: השאלה אם יש סמכות או אין סמכות.

דוד ביטן: מה זה "הכול עולה למליאה"?

דוד ביטן: לפי השיטה הזאת הם יכולים להגיש כל דבר.

דוד ביטן: זה שכתוב "בחירות", זה לא אומר שהכוונה פה להרחיב למצב שהם יכולים להגיש הצעת חוק לפיזור הכנסת.

אוסאמה סעדי: לפי מה?

אוסאמה סעדי: למה אתה קובע את זה?

דוד ביטן: אני אומר.

דוד ביטן: זה ברור לי.

אוסאמה סעדי: למה ברור?

אוסאמה סעדי: לפי מה?

דוד ביטן: תן לי רגע.

דוד ביטן: זה שהיועץ המשפטי בא ואומר שאפשר לדון, נכון אפשר לדון בכל דבר בוועדה.

דוד ביטן: על זה אין ויכוח.

דוד ביטן: אבל אנחנו לא מדברים רק על דיון.

דוד ביטן: דיון, אין בעיה, נדבר, כולנו נלך הביתה, הכול בסדר.

דוד ביטן: השאלה איזה אופרציה אנחנו עושים.

דוד ביטן: ברור שלגבי הצעת חוק לפיזור, לא רק שאין להם סמכות, גם לאור העובדה שמליאת הכנסת כבר הכריעה בעניין, בטח בטח אין להם סמכות.

דוד ביטן: על זה אין ויכוח בכלל.

גור בליי: התייחסתי לזה, חבר הכנסת ביטן.

דוד ביטן: לא שמעתי.

דוד ביטן: מאשימים אותנו, שמעתי גם את חברי הכנסת – מאשימים אותנו שאנחנו לא רוצים בחירות, ודאי שאנחנו רוצים בחירות, אבל מה שהיה מקובל בכנסת כל הזמן בין האופוזיציה לקואליציה, ברגע שהצעת חוק לפיזור הכנסת עברה בטרומית, יושבים.

דוד ביטן: נצטרך לסגור דברים שקשורים להליך הבחירות, צריכים לסגור דברים שקשורים למימון הבחירות – כל מיני דברים.

דוד ביטן: אי-אפשר לבוא ולהאשים רק אותנו, בגלל שרוצים להקים ממשלה חליפית.

דוד ביטן: אני נגד ממשלה חליפית, אני בעד בחירות לדוגמה.

בועז טופורובסקי: בוא נשב.

דוד ביטן: אי-אפשר לשבת כי אתם צועקים כקוזק הנגזל.

דוד ביטן: אתם עושים בעיות ואחר כך מאשימים אותנו.

דוד ביטן: על מה?

דוד ביטן: צריך לקבוע מועד לבחירות ולקבוע את תהליכי המימון.

דוד ביטן: זה מה שעושים בדרך כלל בהצעת החוק הזאת.

גבי לסקי: יש כאן קואליציה - - -

דוד ביטן: גם לו יש יד בזה.

בועז טופורובסקי: איזה יד?

דוד ביטן: מספיק להאשים רק את יריב לוין ואת קיש.

בועז טופורובסקי: האופוזיציה רוצה זכות וטו.

בועז טופורובסקי: היא לא תקבל.

דוד ביטן: הם צריכים לגמור את העניין הזה ולאחר מכן ועדת החוקה צריכה לקבוע את התהליכים האלה שקשורים לוועדה.

דוד ביטן: אין לי בעיה עם זה, ברור.

דוד ביטן: כל השנים זה היה ככה.

גבי לסקי: אם זה נוהג של כל כך הרבה שנים, למה לא שיניתם את התקנון?

גבי לסקי: התקנון אומר שבחוקי-יסוד דנים פה.

דוד ביטן: התקנון, עם כל הכבוד, זה לא אלוהים.

דוד ביטן: יש תקנון, יש פרשנות, יש נוהג שנעשה לאורך שנים שמפרש את התקנון הזה.

דוד ביטן: הנוהגים היום הם חלק מהתקנון.

דוד ביטן: אני קיבלתי מהוותיקים שהיו לפניי, ואני אומר לכם אותו דבר, אתם לא יכולים להתעלם מהעניין הזה.

דוד ביטן: לא רציתי לדבר על זה, אבל לדוגמה, לליכוד יש קצת בעיות, כי הליכוד למשל במערכת בחירות, לפני שמתחילות הבחירות, צריך להשקיע קרוב ל-10 מיליון שקל בפריימריז, זה המצב.

דוד ביטן: שום מפלגה לא עושה את זה באופן הזה.

אוסאמה סעדי: קיבלתם תקציב לפריימריז.

דוד ביטן: לא קיבלנו.

דוד ביטן: לא נכון.

אוסאמה סעדי: כל חבר כנסת קיבל תקציב.

דוד ביטן: מה קורה לך היום?

דוד ביטן: אני מדבר על המפלגה עצמה שצריכה להשקיע בפריימריז, לא על חברי הכנסת שמתמודדים ומקבלים תקציב על מנת שלא יקבלו תרומות.

דוד ביטן: אני לא מדבר על זה.

דוד ביטן: כשיש 10 מיליון שקל שצריכים להשקיע רק בהתחלה, מה אומרים לי?

דוד ביטן: אומרים לי: אתם לא תסכימו לתנאים שלנו, שאנחנו צריכים לנהל משא-ומתן אתכם על התהליך, אז אנחנו לא נסכים.

דוד ביטן: מה שעשו כל השנים זה הוראת שעה שהמקדמה שמקבלים מבחירות לא יורדת מההלוואות שיש לכל המפלגות.

דוד ביטן: אז מה, מאיימים עלינו שגם לא יהיה תקציב לליכוד בבחירות?

דוד ביטן: מצד אחד, אומרים לנו: המועמד שלכם, לא יכול להרכיב ממשלה, עכשיו אומרים לנו: גם לא יהיה לכם כסף לבחירות.

דוד ביטן: מה אתם רוצים?

דוד ביטן: אתם רוצים לגנוב את הבחירות?

דוד ביטן: לנצח בלי התמודדות?

דוד ביטן: זה מה שאתם רוצים?

דוד ביטן: מה הקשר בין הדברים?

דוד ביטן: יש דברים מקובלים, בואו נעשה אותם, נתקדם.

דוד ביטן: אם כל הזמן מתנים בכל מיני דברים אחרים, אי-אפשר לגמור שום דבר.

דוד ביטן: אי-אפשר להאשים אותנו בכל דבר.

גלעד קריב: תודה.

גלעד קריב: אדוני, תודה.

גלעד קריב: אנחנו בוודאי מקווים שהקואליציה והאופוזיציה יגיעו לסיכומים סביב החקיקה.

גלעד קריב: חבר הכנסת טייב.

גלעד קריב: אם חברת הכנסת יאסין ח'טיב רוצה גם להתייחס, בבקשה, וחבר הכנסת טופורובסקי.

גלעד קריב: בבקשה.

יוסף טייב: אדוני היושב-ראש, כואב לראות את הצנע.

יוסף טייב: אנחנו מביאים פה איזה דיון, דיון סרק, באמת דיון סרק.

יוסף טייב: אני שומע את כל הדברים והיועץ הפרלמנטרי שלי הזכיר לי שבדיון של פיזור הכנסת העשרים-ושלוש בוועדת הכנסת, הזכיר חבר הכנסת איתן גינזבורג שעד שנת 2014 זה נידון בוועדת החוקה, ומ-2018 זה בוועדת הכנסת, וכך היה הנוהג מאז.

יוסף טייב: ולכן אני לא רוצה להיכנס לנושא החוקתי, האם נכון לדון בזה או לא נכון לדון בזה עכשיו, ואיפה לדון בזה.

יוסף טייב: אני חושב שבפרק הזמן הזה שאנחנו מתעסקים פה מהבוקר, או מהשעה האחרונה בנושא הזה של פיזור הכנסת, ומהבוקר חוק הנאשם, יש חוקים שאזרחי ישראל צריכים, אם זה החוק של גבי לסקי ואם זה חוקים אחרים שיכולים להיטיב עם העולים לישראל, עם השכבות החלשות בישראל, ואדוני היושב-ראש מוצא לנכון לבוא ולשרוף את הזמן פה בוועדת החוקה ולדון דיוני סרק בזמן שהיה ניתן לדון בהם.

גלעד קריב: חבר הכנסת טייב, אתה מוזמן להישאר איתנו.

גלעד קריב: איפה הייתם בכל הדיונים האלה לטובת אזרחי ישראל?

יוסף טייב: אדוני היושב-ראש - - -

גלעד קריב: חבר הכנסת מקלב ישב כאן, לש"ס יש נציג בוועדה, והוא לא היה כאן שנה שלמה.

יוסף טייב: אדוני היושב-ראש, אני חושב - - -

דוד ביטן: מה זה איפה היינו?

דוד ביטן: נתתם לנו להיות פה בכלל?

גלעד קריב: פה?

גלעד קריב: בוועדה הזאת?

דוד ביטן: לא, בכל הוועדות.

גלעד קריב: בוועדה הזאת היה לכם הרכב מלא.

גלעד קריב: נציג ש"ס לא טרח להגיע והליכוד לא מילא את המכסה שלו.

גלעד קריב: אז תטיפו לנו?

דוד ביטן: - - - מכסה כשמגיע לנו יותר.

גלעד קריב: פה קיבלתם את מה שמגיע לכם.

גלעד קריב: שלושה חברים יש לליכוד, איישתם רק אחד, וגם הוא הופיע פעם בחצי שנה.

יוסף טייב: אדוני היושב-ראש, אני חונכתי לא להיכנס בדברי חברי - -

גלעד קריב: סליחה.

גלעד קריב: אתה צודק.

יוסף טייב: - - ואני חושב שאני השתדלתי לא להפריע לכל חברי הכנסת, ולא משנה מאיזה מפלגה הם, ולכן אני אשמח שתיתן לי לסיים את דבריי.

גלעד קריב: אתה צודק.

גלעד קריב: אני מתנצל בפניך.

יוסף טייב: אני באמת לא מופתע, כי בכנסת הזאת, הממשלה הזאת, הקואליציה הזאת, הפרה את כל הכללים, ולכן זה שאתה מביא עכשיו לדיון בוועדת החוקה, או שהיית מביא את זה לוועדת הכלכלה, אני לא מופתע.

יוסף טייב: אני מופתע מדבר אחד, קודם כול מזה שהשמאל בא ונלחם עכשיו על חוקי יו"ש, באמת זה דבר שלא היה מעולם.

יוסף טייב: ואולי מתוך זה יצא משהו טוב, שהשמאל בישראל בא לדאוג ליהודה ושומרון, ובפרט אדוני היושב-ראש ממפלגת העבודה - -

דוד ביטן: גבי לסקי.

גבי לסקי: - - -

יוסף טייב: - - ואוסמה שבא ומזכיר לנו עד כמה הדבר חשוב לבוא ולדאוג לבעיה חוקתית שנמצאת פה על השולחן.

יוסף טייב: בואו נגיד את הדברים כהווייתם ונשים את הדברים על השולחן.

יוסף טייב: יש לכם בעיה עם זה שחוקי יו"ש יוארכו ויבואו להצבעה בממשלה הבאה, והסיבה מאוד פשוטה, כפי שלא היה לכם רוב בממשלה הזאת להביא את חוקי יו"ש, כך לא יהיה לכם בממשלה הבאה, כי הסיכוי היחיד שלכם להקים ממשלה בכנסת הבאה, בכנסת העשרים-וחמש, אם הכנסת תתפזר, היא עם המשותפת, ולכן אתם מנסים להיפטר מהבעיה הזאת, בעיה שתרעיד לכם את הקואליציה ואת הממשלה הזאת, ואתם מנסים לבוא ולתפוס את האופוזיציה כבת ערובה, כדי לנקות לכם שולחן.

יוסף טייב: אז נודיע לכם חגיגית: אנחנו לא ננקה לכם שולחן, אתם תתמודדו עם הבעיה הזאת, חוקי יו"ש יוארכו עד הקמת הממשלה הבאה, והכול יבוא על מקומו בשלום.

יוסף טייב: לבוא ולתפוס את הנושא הזה של פיזור הכנסת ולקחת את האופוזיציה כבני ערובה ולהתחיל לשחק כל מיני משחקים בזמן שמונחים על השולחן חוקים, ואני חוזר ואומר, חוקים חשובים, למרות שהם באים מהקואליציה, כמו החוק של חברת הכנסת גבי לסקי?

גלעד קריב: שסירבתם לתמוך בהם.

יוסף טייב: לכן אני אומר: בואו נשב.

יוסף טייב: יושב פה דוד ביטן, אומר לכם: בואו נשב כמו ילדים גדולים, כמו שהיה בכל כנסות ישראל, נקים ועדת הסכמות, נדון איזה חוק מתקדם ואיזה חוק לא מתקדם, אבל לבוא ולדון דיון סרק עכשיו?

יוסף טייב: לכן, אדוני היושב-ראש, אני אסיים את דבריי, כי אני באמת חושב שהזמן של ועדת החוקה חשוב מאוד, וכל דיבור שאני אוסיף לוקח זמן.

גלעד קריב: אני שמח שמדבריך משתמע שנציג ש"ס יהיה איתנו בדיון ב-13:30 על זכויות נפגעי ונפגעות עבירה.

גלעד קריב: זו בשורה טובה.

דוד ביטן: יש לי שאלה אחת אליך.

דוד ביטן: יש הרי תרגיל עכשיו.

דוד ביטן: הנושא הזה של ועדת הבחירות, מתי אתה מתכוון להביא?

דוד ביטן: אולי תביא את זה מחר.

גלעד קריב: מכובדי, רגע.

דוד ביטן: זה יכול לחכות למחר, אין בעיה.

גלעד קריב: מכובדי, אנחנו מערבבים.

דוד ביטן: אמרו לי ב-11:00, ואני רואה שזה לא יהיה.

גלעד קריב: לא קיבלנו פנייה מוועדת הבחירות בכלל.

דוד ביטן: אין דיון היום?

גלעד קריב: נסיים את הדיון הזה, וברבע השעה של ההפסקה נבין מה קורה.

גלעד קריב: אני רוצה להביא גם את הדיון הזה, כשברור שכולם מסכימים.

דוד ביטן: עוד מעט כולנו נצא.

גלעד קריב: חבר הכנסת טופורובסקי, בבקשה.

גלעד קריב: אחרון הדוברים.

בועז טופורובסקי: נכון לעכשיו עוד לא קיבלתי תשובה ברורה מיושב-ראש ועדת הכנסת, ובהחלט ניסיתי, לגבי תאריכים ומועדי זמנים להליך פיזור הכנסת.

בועז טופורובסקי: אנחנו כקואליציה, והאנשים האמונים על הניהול התקין של המדינה, לא יכולים לחיות בשלום עם מצב שבו 110 חברי כנסת הצביעו על פיזור הכנסת, יש הבנה שהולכים לפיזור הכנסת, ובהנחה שמחר, יום שני, לא יהיה אי-אמון קונסטרוקטיבי, לא נתקדם במהרה ובהסכמה לפיזור מוסכם עם תנאים מוסכמים לפיזור הכנסת.

בועז טופורובסקי: נכון לרגע זה לצערי אני מדווח שגם יושב-ראש הוועדה, ועדת הכנסת שבדרך כלל עושים דרכה את החוקים, לא נותן תשובה ברורה לגבי לוחות-הזמנים, המשא-ומתן עם האופוזיציה הופסק ולא חודש בעקבות דרישה לזכות וטו שתהיה לאופוזיציה, מה שלא היה לעולם.

בועז טופורובסקי: אני בא וגם אומר כאן:

בועז טופורובסקי: אין לקואליציה שום בקשה בחוקי פיזור הכנסת ששונה - - -

דוד ביטן: בועז, מה זה ועדת הסכמות?

דוד ביטן: ועדת הסכמות זה אומר שלכל קול יש זכות וטו.

דוד ביטן: אין ועדת הסכמות.

דוד ביטן: זה לא רק לנו זכות וטו, גם לכם.

בועז טופורובסקי: אני אפילו אומר כאן לפרוטוקול: קח את כל מה שהיה עד עכשיו, תעשה העתק-הדבק.

בועז טופורובסקי: אנחנו לא רוצים שום דבר אחר.

דוד ביטן: הרי רק הממשלה בפגרה, גם בפגרת בחירות, יכולה להביא הצעת חוק למליאה, אתה יודע את זה.

דוד ביטן: אז כל השנים שהיינו בשלטון עשינו ועדת הסכמות ולא הבאנו בלי הסכמה, למעט פעם אחת עם הנושא של המצלמות, זה נכון.

דוד ביטן: בגדול לא נהוג לבוא ולהגיד: זכות וטו.

דוד ביטן: זה ועדת הסכמות, תשאירו לוועדת ההסכמות.

דוד ביטן: תגידו כמה חוקים עכשיו חשובים לכם ונגמור עם זה, אבל אי-אפשר לקחת 50 חוקים ולהגיד לנו: נפזר את הכנסת ונשב חודשיים בדיונים.

דוד ביטן: זה מה שיהיה?

דוד ביטן: זה מה שאתה מבקש?

דוד ביטן: מה אתה רוצה?

דוד ביטן: אני לא מבין מה אתה רוצה.

בועז טופורובסקי: חבר הכנסת ביטן, אני מנסה להסביר.

בועז טופורובסקי: תקשיב בבקשה למה שאני אומר, כי אני אומר את הדברים בשקיפות, ומה שאני אומר מאוד ברור וגם אין כאן תרגילים.

בועז טופורובסקי: השקיפות והכנות חשובים מאוד, ולכן אני בא ואומר גם כאן: אין תרגילים, ואת כל החוקים של ניקוי שולחן העברנו לאופוזיציה בצורה שקופה וברורה בלי לשחק משחקים.

בועז טופורובסקי: אמרנו להם: עשיתם לנו שנה שבה לא הייתה אופוזיציה כזאת, לא נתתם להעביר חוקים שהם בקונצנזוס והם קריטיים למען מדינת ישראל.

בועז טופורובסקי: אנחנו לא באים ומבקשים משהו חדש.

בועז טופורובסקי: נתנו את כל הרשימה של החוקים שתקועים בצינור, קיבלנו תשובה לא מספקת מהאופוזיציה מה הם מוכנים להעביר, ובנוסף לזה כל מה שהם לא מוכנים להעביר, אמרנו: אתם יודעים מה, אתם לא מוכנים להעביר, אז נקבע שאת כל החוקים שאתם לא מוכנים להעביר, ננסה אנחנו להעביר ואתם תגידו: לא חוקים חדשים.

בועז טופורובסקי: גם לזה הם לא הסכימו.

בועז טופורובסקי: אנחנו כמובן לא יכולים להסכים לזה.

בועז טופורובסקי: מדינת ישראל לא יכולה לחיות במצב שבו בגלל רצון פוליטי של גוף כזה או אחר יהיה כאוס במדינה, אנחנו לא יכולים לקבל את זה.

דוד ביטן: - - -

גלעד קריב: מכובדיי, אנחנו צריכים לסיים בתוך דקות אחדות.

גלעד קריב: חברת הכנסת ח'טיב יאסין, את רוצה להתייחס?

גלעד קריב: בבקשה, גברתי.

אימאן ח'טיב יאסין: אני לא רוצה להכביד אחרי כל מה שנאמר, שמעתי בדרך.

אימאן ח'טיב יאסין: כואב כמה שיש חלק שרצה בחירות והביא לנקודה שנגיע לפיזור הכנסת, אז בואו נגמור את הסיפור, נלך לבחירות, ונתחיל לתפקד שוב.

אימאן ח'טיב יאסין: אבסורדי מה שקורה.

בועז טופורובסקי: יושב-ראש ועדת הכנסת אמר לי בלי להגיד לי שהוא קיבל מכם הנחיה למשוך עוד כמה ימים.

בועז טופורובסקי: איך אתם מסכימים?

גלעד קריב: תודה.

גלעד קריב: חבר הכנסת קרעי, אתה רוצה בקצרה?

גלעד קריב: אנא אדוני, בקצרה כי אני מסיים.

שלמה קרעי: הסיפור כאן הוא לא שאתם רוצים בחירות.

שלמה קרעי: אתם רוצים בחירות ויחד עם זאת לסכל את היריבים הפוליטיים שלכם על המגרש, אז זה לא בחירות.

שלמה קרעי: בשביל מה ללכת לבחירות בכלל?

שלמה קרעי: זה נכון, היינו פה בדיון בבוקר.

שלמה קרעי: מה היה הדיון הבוקר?

שלמה קרעי: אתם רוצים ללכת לבחירות - - -

בועז טופורובסקי: - - - פיזור הכנסת בקריאה שלישית זה לא יכול להיות מקודם.

בועז טופורובסקי: אנחנו לא הולכים כמוכם נגד יועצים משפטיים.

שלמה קרעי: כל השנה הזאת הלכתם נגד יועצים משפטיים.

בועז טופורובסקי: לא יעבור פיזור הכנסת כי אתם תוקעים את זה, זה אומר שאין בחירות, אז אנחנו ממשיכים במה שאנחנו מאמינים.

שלמה קרעי: מי זה תוקעים?

שלמה קרעי: יושב-ראש ועדת הכנסת קבע דיון למחר.

גלעד קריב: תודה.

גלעד קריב: אז אנחנו ממתינים.

שלמה קרעי: יושב-ראש ועדת הכנסת הוא עדיין חבר קואליציה.

גלעד קריב: חבר הכנסת קרעי, לכן אנחנו ממתינים.

גלעד קריב: תודה.

שלמה קרעי: אתם רוצים בחירות, אבל לא רוצים להקשיב בקול העם.

שלמה קרעי: זאת הבעיה.

שלמה קרעי: זה הפרדוקס שאתם חיים בתוכו, ואתם תיכף הולכים הביתה בעזרת השם.

גלעד קריב: תודה.

גלעד קריב: מכובדיי, אני מסיים את הדיון.

גלעד קריב: שמענו את דבריו של היועץ המשפטי של הוועדה.

גלעד קריב: אני חוזר על אמירתי, אנחנו בהחלט מכבדים את הפרוצדורה בוועדת הכנסת ומקווים שמחר יסוכם המועד של ההצבעות.

גלעד קריב: אם לא, נראה כיצד אנחנו מתקדמים מתוך שיג ושיח ברור ומובן מאליו עם הייעוץ המשפטי של הכנסת.

גלעד קריב: תודה.

גלעד קריב: צוהריים טובים.